«Ватаным Татарстан»

**Җирләр тик ятмасын, биналар буш булмасын**

**Татарстанда тик яткан җирләр дә, буш торган биналар да булырга тиеш түгел. Җир һәм мөлкәт мө­нә­сәбәтләре министр­лы­гының еллык коллегия утырышында әнә шундый бурыч куелды.**

Узган ел республика милкен, муниципаль милекне файдаланудан һәм сатудан тулаем бюджетка 15,1 млрд сум акча тупланган. Министр Азат Хамаев сүзләреннән күренгәнчә, акчаның күп өлеше җир­ләрне һәм биналарны арендага бирүдән кергән. Аеруча җир­дән вакытлыча файдаланучылар күп. Гомумән алганда, ми­леккә кагылышлы проблемалар байтак әле.

Җир һәм мөлкәт мөнә­сәбәт­ләре министрлыгы республикада булган һәр милек өчен җаваплы. Күчем­сез милекне файдаланудан күпме керем кергәнне исәп­ләп кенә калмыйча, нинди максатларда кулланылганын да күз уңыннан ычкындырмыйлар. Ник дигәндә, бүген күп кенә милекнең хуҗала­ры алышына, оешмалар үзгәреш­ләр кичерә. Ә алар белән идарә итүдә кайвакыт аң­лашылмау­чан­лыклар килеп чыга яки законсыз кулланучылар барлыкка килә. Азат Хамаев үз чыгышында муниципаль берәм­лекләргә бу уңай­дан тиешле чаралар күрергә чакырды. Коллегия утырышында катнашкан Премьер-министр Илдар Халиков та урыннарда бу мәсь­­әләгә игътибарны арттырырга киңәш итте.

– Һәр милек урынлы кулланырга тиеш, – диде ул, коллегия эшендә катнашкан җитәкчеләргә мө­рә­җәгать итеп. – Берсе дә буш тормасын. Муниципаль максатларда кулланылмый икән, аларны шәхси эшмәкәрләргә сату ягын карагыз. Һәр район җитәкчесе тик ята торган биналарны инвес­торлар белән шәхсән үзе карап чыксын. Ник дисәгез, әлеге биналарны муниципаль, шәхси технопарклар төзү өчен яки башка максатларда кулланырга мөмкин.

Тик ята торган биналардан тыш, җитәкчелекне максатчан кулланылмый торган авыл хуҗалыгы җирләре язмышы да борчый. Мондый хуҗасыз җирләр һәр районда диярлек бар. Ил Президенты Владимир Путин да еллык Юлламасында авыл хуҗа­лыгы җирләренең кулланылышы, куелган та­ләп­ләрне үтәү мәсьәләсен күтә­реп, башбаштаклыкларга нок­та куярга кирәклеген белдерде. Бу уңайдан кырыс чаралар күрергә чакырды. Җир­дән явызларча файдаланган, аны тиешле максатларда кулланмаучылардан кишәрлек­ләр­не тартып алуга кагылышлы закон проекты Дәүләт Думасына тәкъдим ителгән инде. Яшерен-ба­тырын түгел, моңа кадәр җир турындагы законнар камил булмады, шуңа күрә закон бозучыларны җаваплы­лыкка тарту авыр барды. Моннан оста файдаландылар. Нәти­җәдә Рос­сиядәге күп җирләр ташландык хәлгә килде. Хә­зер исә андыйларга законнар кырыслана дип ышандыралар. Азат Хамаев үз чыгышында министрлык Росреестр, Россельхознадзор бе­лән бер­лектә авыл ху­җалыгы максатларында кулланылырга тиешле җир­ләрне тикшереп торуын әйт­те. Хилафлык­ларны ачыклап, тиешле чарасын да күрергә тырыша­чак­лар.

– Һәр җирнең үз хуҗасы булырга тиеш. Буш ята торган кишәрлекләрнең берсен­нән дә салым түләнми. Акча кермәгәч, районнарның тулаем бюджетына тиешле суммалар да керми кала, – диде Азат Хамаев.  
Илдар Халиков белдер­гәнчә, биналарны тәртипкә китерү буенча соңгы елларда республикада шактый эш­ләр башкарылса да, җиргә кагылышлы проблемаларны хәл итәргә кирәк әле.

**(“Ватаным Татарстан”,   /№ 15, 03.02.2016/)**